b'\n_START_ARTICLE_\nChroma key\n_START_PARAGRAPH_\nChroma key er et fagbegreb inden for tv og film, anvendt typisk til optagelser der skal placere en eller flere personer p\xc3\xa5 lokaliteter, der ikke umiddelbart er mulig. Det er ogs\xc3\xa5 kendt som color-keying, green screen og blue screen. Det bruges i mange film og tv-serier, men ogs\xc3\xa5 i eksempelvis vejrudsigten er satellitkortet i baggrunden indsat vha. chroma key._NEWLINE_De r\xc3\xa5 filmoptagelser skal indeholde den udvalgte n\xc3\xb8glefarve p\xc3\xa5 de steder der skal erstattes med nyt billede, og desuden efterarbejds i post production. En del filmredigeringsv\xc3\xa6rkt\xc3\xb8jer som Adobe Premiere og Adobe After Effects underst\xc3\xb8tter arbejde med keying. N\xc3\xb8glefarven er ofte bl\xc3\xa5 eller gr\xc3\xb8n, men kan i teorien v\xc3\xa6re hvilken som helst farve. Med nogle valg f\xc3\xb8lger dog konsekvenser, som f.eks. ved r\xc3\xb8d, hvor mange hudtoner ogs\xc3\xa5 kan risikere at blive transparente og viser indl\xc3\xa6gningsbilledet. Det samme kan ske hvis en person med bl\xc3\xa5 \xc3\xb8jne bruger en blue screen. Desuden kan d\xc3\xa5rlig belysning og hurtige bev\xc3\xa6gelser medvirke til at besv\xc3\xa6re efterarbejdet, fordi farverne bliver for sv\xc3\xa6re at adskille, i forhold til hvad der ikke \xc3\xb8nskes fjernet. N\xc3\xa5r et billede skal efterarbejdes med chroma key v\xc3\xa6lges et udgangspunkt (en farve), og dern\xc3\xa6st kan indstilles oplysninger til programmet efter behov, som eksempelvis similarity der bestemmer hvor meget andre farver p\xc3\xa5 sk\xc3\xa6rmen skal ligne grundfarven, for at blive fjernet. Lysebl\xc3\xa5 fjerner ikke m\xc3\xb8rkebl\xc3\xa5 f\xc3\xb8r der er tilstr\xc3\xa6kkelig similarity, og derfor er j\xc3\xa6vn belysning p\xc3\xa5 baggrunden typisk et meget vigtigt element.\n_START_SECTION_\nEksempler\n_START_PARAGRAPH_\nF.eks. blev der i filmen Hollow Man brugt bl\xc3\xa5, gr\xc3\xb8n, gul og sort i forskellige scener. Man g\xc3\xb8r et menneske delvist usynligt, ved at de har t\xc3\xb8j p\xc3\xa5 med samme, eller tiln\xc3\xa6rmelsesvist samme, farve som n\xc3\xb8glefarven p\xc3\xa5 den anvendte baggrund._NEWLINE_I danske Pyrus er der ligeledes anvendt chroma key p\xc3\xa5 de scener hvor nisserne (som er meget sm\xc3\xa5) optr\xc3\xa6der samtidig med mennesker, og i det hele taget i menneskelige omgivelser.'